1.Indledning

I henhold til artikel 31, stk. 4, i forordning (EU) 2019/125 af 16. januar 2019 om handel med visse varer, der kan anvendes til henrettelse, tortur eller anden grusom, umenneskelig eller nedværdigende behandling eller straf skal Kommissionen forelægge Europa-Parlamentet en årlig rapport om de aktiviteter, undersøgelser og høringer, som Koordinationsgruppen for Torturbekæmpelse har gennemført. Rapporten må ikke underminere fysiske eller juridiske personers forretningsmæssige interesser.

Denne rapport indeholder oplysninger om aktiviteterne i Koordinationsgruppen for Torturbekæmpelse i 2020.

2.Lovramme

Formålet med forordningen er at forhindre henrettelse samt tortur og anden grusom, umenneskelig eller nedværdigende behandling eller straf i lande uden for EU ved at begrænse handelen med visse varer. I forordningen skelnes der mellem:

-varer, der i sagens natur indebærer misbrug og ikke bør handles overhovedet (bilag II), og

-varer, der kan have lovlige anvendelsesformål som f.eks. retshåndhævelsesudstyr (bilag III) og varer til terapeutisk brug (bilag IV).

Handel med varer opført i bilag III og bilag IV er underlagt særlige restriktioner. Med hensyn til forordningen gælder det navnlig, at den:

I.forbyder import til, eksport fra og transit gennem EU af varer, der er opført i bilag II, og som ikke har noget andet konkret anvendelsesformål end henrettelse eller tortur. Den forbyder enhver form for teknisk bistand i forbindelse med sådanne varer, herunder oplæring i brug af dem. Den forbyder også reklame for sådanne varer i trykte medier, på internettet, i TV eller radio og at udstille eller udbyde dem til salg på en udstilling eller messe

II.kræver forudgående tilladelse fra sag til sag til eksport af varer opført i bilag III, som kan anvendes til henrettelse eller tortur, men som også kan anvendes til andre lovlige formål (f.eks. retshåndhævelse). Der kræves også en forudgående eksporttilladelse til levering af teknisk bistand eller mæglervirksomhed i forbindelse med denne kategori af varer. Bilag III omfatter ikke:

a) skydevåben, der er omfattet af forordning (EU) nr. 258/2012,

b) produkter med dobbelt anvendelse, der er omfattet af forordning (EU) 2021/821, og

c) varer, der er omfattet af betingelserne i Rådets fælles holdning 2008/944/FUSP

III.og regulerer handelen med kemiske eller farmaceutiske stoffer (bilag IV), der kan anvendes til henrettelse (f.eks. produkter til brug i dødssprøjter). Der er indført en særlig tilladelse (generel EU-eksporttilladelse) for at kontrollere eksporten af sådanne bedøvende midler og for at forhindre, at de anvendes i dødsprøjter til brug ved henrettelser, uden at begrænse handelen med sådanne midler til medicinske, veterinære eller andre legitime formål.

3.Aktiviteter i Koordinationsgruppen for Torturbekæmpelse

Koordinationsgruppen for Torturbekæmpelse blev oprettet i henhold til Europa-Parlamentets og Rådets forordning (EU) 2016/2134 med henblik på at undersøge spørgsmål vedrørende anvendelsen af antitorturforordningen.

Koordinationsgruppen for Torturbekæmpelse fungerer som et forum, hvor medlemsstaternes eksperter og Kommissionen kan udveksle oplysninger om administrativ praksis og drøfte spørgsmål om fortolkning af forordningen, tekniske spørgsmål med hensyn til de opførte varer, udviklingen i relation til forordningen og eventuelle andre spørgsmål, der måtte opstå. Kommissionen hører også Koordinationsgruppen for Torturbekæmpelse i forbindelse med udarbejdelsen af delegerede retsakter i overensstemmelse med den interinstitutionelle aftale om bedre lovgivning af 13. april 2016.

Koordinationsgruppen for Torturbekæmpelse afholdt i 2020 et enkelt virtuelt møde, den 12. oktober, for at udveksle oplysninger om en række spørgsmål (sammenfattet nedenfor) vedrørende forordningens gennemførelse.

3.1.Udvikling i forbindelse med basisretsakten